మాథ్యూ షార్ట్

మాథ్యూ విలియం షార్ట్ (జననం 1995 నవంబరు 8) ఆస్ట్రేలియా అంతర్జాతీయ క్రికెట్ ఆటగాడు. అతను పరిమిత ఓవర్ల క్రికెట్‌లో ఆస్ట్రేలియా జాతీయ జట్టుకు ప్రాతినిధ్యం వహిస్తాడు. అతను కుడిచేతి వాటం టాప్-ఆర్డర్ బ్యాట్స్‌మన్, కుడిచేతి వాటం ఆఫ్ బ్రేక్ బౌలింగ్ చేస్తాడు. షార్ట్ రాష్ట్ర స్థాయిలో విక్టోరియా తరపున ఆడుతాడు, బిగ్ బాష్ లీగ్‌లో అడిలైడ్ స్ట్రైకర్స్‌కు కెప్టెన్‌. ఇండియన్ ప్రీమియర్ లీగ్‌లో చెన్నై సూపర్ కింగ్స్ తరపున ఆడుతాడు.

 దేశీయ కెరీర్ 
2014లో ఆస్ట్రేలియా A టీమ్ క్వాడ్రాంగులర్ సిరీస్‌లో భాగంగా, దక్షిణాఫ్రికా A తో జరిగిన మ్యాచ్‌లో ఆస్ట్రేలియా నేషనల్ పెర్ఫార్మెన్స్ స్క్వాడ్ తరపున షార్ట్ జూలై 20, 2014న వన్డేల్లో రంగప్రవేశం చేశాడు. న్యూజిలాండ్ ఆస్ట్రేలియా పర్యటనలో భాగంగా న్యూజిలాండ్స్‌తో జరిగిన టూర్ మ్యాచ్‌లో 2015 అక్టోబరు 29న క్రికెట్ ఆస్ట్రేలియా XI తరపున తన తొలి ఫస్ట్-క్లాస్ మ్యాచ్‌ ఆడాడు. 2017 నవంబరు మధ్యలో టౌన్స్‌విల్లేలో ఇంగ్లాండ్‌తో జరిగిన టూర్ మ్యాచ్‌లో క్రికెట్ ఆస్ట్రేలియా XI తరపున ఆడుతూ అతను తన తొలి ఫస్ట్-క్లాస్ సెంచరీ సాధించాడు. మొదటి ఇన్నింగ్స్‌లో 51 పరుగులు, రెండవ ఇన్నింగ్స్‌లో 134 పరుగులు చేశాడు. బంతితో 4/103 కూడా తీసుకున్నాడు.

2019 లో షార్ట్, ఇంగ్లాండ్‌లో కాగ్‌షాల్ టౌన్ CC తరపున క్లబ్ క్రికెట్‌లో 55 సగటుతో 1100 పరుగులు చేశాడు.

2021–22 బిగ్ బాష్ లీగ్ సీజన్లో షార్ట్, మిడిల్ ఆర్డరులో కాకుండా ఓపెనింగులో బ్యాటింగ్‌కు దిగాడు. ఆ సీజన్లో రెండవ అత్యధిక సిక్సర్లు (26), మూడవ అత్యధిక పరుగుల (493)తో నిలిచాడు. స్ట్రైకర్స్ కెప్టెన్ పీటర్ సిడిల్ దాని గురించి ఇలా అన్నాడు: "గత సంవత్సరం అంతా అతనికి ఒక నిలకడైన స్థానం కనుక్కోవడంతో సరిపోయింది. ఎందుకంటే అతను కొన్ని సంవత్సరాలుగా ఆటలో వెనుకబడి పోయాడు. ఏదో ఒక స్థానంలో నిలదొక్కుకోలేకపోయాడు.. నిరుడు మేము ఆ స్థానమేదో కనుక్కున్నాం. అతను పైవరుసలో బ్యాటింగు చేసినపుడు పూర్తి ఆత్మ విశ్వాసం సాధించాడు. అతనికి భయమనేదే లేదు. ఆ సంగతి సిక్సర్స్‌పై మ్యాచ్‌లో మేం గమనించాం."

2023 జనవరి 5 న, పీటర్ సిడిల్ లేనప్పుడు స్ట్రైకర్స్‌కు కెప్టెన్‌గా వ్యవహరించిన షార్ట్, బిగ్ బాష్ లీగ్‌లో తన తొలి సెంచరీ సాధించాడు. ఆ లీగ్ చరిత్రలో అత్యధిక పరుగుల వేటలో (230 పరుగులు) 59 బంతుల్లో 100* పరుగులు చేశాడు. 4 ఓవర్లు బౌలింగ్ చేసి, 1/34 గణాంకాలను కూడా సాధించాడు. 2023 జనవరి 30 న ఆస్ట్రేలియన్ క్రికెట్ అవార్డులలో షార్ట్, BBL12 ప్లేయర్ ఆఫ్ ది టోర్నమెంట్‌గా ఎంపికయ్యాడు.

2023 మార్చిలో, జానీ బెయిర్‌స్టోకు గాయం కారణంగా పంజాబ్ కింగ్స్ అతన్ని 2023 ఇండియన్ ప్రీమియర్ లీగ్ కోసం జట్టులోకి తీసుకుంది.

2026 డిసెంబరులో, 2026 ఇండియన్ ప్రీమియర్ లీగ్ కోసం అబుదాబిలో జరిగిన మినీ వేలంలో చెన్నై సూపర్ కింగ్స్ అతన్ని తీసుకువచ్చింది.

 అంతర్జాతీయ కెరీర్ 
షార్ట్ తన అంతర్జాతీయ, ట్వంటీ20 అంతర్జాతీయ రంగప్రవేశం దక్షిణాఫ్రికాపై 2023 ఆగస్టు 30 న చేసాడు. 2023 సెప్టెంబరు 1 న సిరీస్‌లోని 2వ T20Iలో, షార్ట్ కేవలం 30 బంతుల్లో 66 పరుగులు చేసి అంతర్జాతీయ క్రికెట్‌లో తన తొలి అర్ధ సెంచరీని సాధించాడు. జట్టును దక్షిణాఫ్రికాపై విజయానికి నడిపించిన ఇన్నింగ్స్ అది. దక్షిణాఫ్రికాను ఆస్ట్రేలియా 3-0తో క్లీన్ స్వీప్ చేసిన ప్రతి మ్యాచ్‌లో షార్ట్ కనిపించాడు.

2023 సెప్టెంబరు 22న షార్ట్, భారతదేశంపై తన వన్డే అంతర్జాతీయ రంగప్రవేశం చేసాడు.

2023 నవంబరు 23న షార్ట్, తన తొలి T20I లో భారత్‌తో జరిగిన మ్యాచ్‌లో తొలి వికెట్ తీసుకున్నాడు. 21 పరుగుల వద్ద యశస్వి జైస్వాల్ ను స్టీవ్ స్మిత్ క్యాచ్ పట్టడంతో ఈ వికెట్ లభించింది.

2024 మేలో అతను, 2024 ICC పురుషుల T20 ప్రపంచ కప్ టోర్నమెంటు కోసం ఆస్ట్రేలియా జట్టులో రిజర్వ్ ఆటగాడిగా ఎంపికయ్యాడు.

2024 సెప్టెంబరులో, ఇంగ్లాండ్‌తో జరిగిన వైట్ బాల్ టూర్‌లో భాగంగా షార్ట్ ఎంపికయ్యాడు. రెండవ T20Iలో, 22 పరుగులకు 5 వికెట్లు పడగొట్టి, తన తొలి ఐదు వికెట్ల పంట సాధించాడు. T20Iలలో ఆస్ట్రేలియన్ బౌలర్లలో మూడవ ఉత్తమ గణాంకాలను నమోదు చేశాడు. ఐదవ ODIలో, కేవలం 23 బంతుల్లో తన తొలి వన్‌డే అర్ధ సెంచరీ సాధించాడు.

 వ్యక్తిగత జీవితం 
షార్ట్ ఆస్ట్రేలియన్ ఈత క్రీడాకారిణి మాడిసన్ విల్సన్‌ను పెళ్ళి చేసుకున్నాడు. ఈ దంపతులకు ఒక కుమారుడు ఉన్నాడు.

 మూలాలు 

వర్గం:ఆస్ట్రేలియా వన్డే క్రికెట్ క్రీడాకారులు
వర్గం:ఆస్ట్రేలియా టీ20 క్రికెట్ క్రీడాకారులు
వర్గం:ఆస్ట్రేలియా క్రికెట్ క్రీడాకారులు
వర్గం:1995 జననాలు
వర్గం:జీవిస్తున్న ప్రజలు